Dxx Toshkentda voyaga yetmaganlarga noqonuniy diniy ta'lim bergan er-xotinni ushladi

Davlat xavfsizlik xizmati xodimlari va Toshkent shahar Ichki ishlar bosh boshqarmasi 15 nafar voyaga yetmaganlarga noqonuniy diniy ta'lim bergan er-xotinni ushladi. Bu haqda shahar Ichki ishlar bosh boshqarmasi axborot xizmati xabar berdi.
Ma'lum qilinishicha, Sergeli tumanida o'tkazilgan profilaktik tadbirlar davomida xususiy uylardan birida yashovchi 37 yoshli Ortiqali A. va uning turmush o'rtog'i 35 yoshli Matluba A. tegishli ruxsatsiz 15 nafar voyaga yetmagan bolalarga diniy adabiyotlardan foydalangan holda dars o'tkazgan. Voqea joyidan diniy adabiyotlar va mobil telefonlar topilib, ashyoviy dalil sifatida olingan.
Mazkur holat yuzasidan ushbu shaxslarga nisbatan Ma'muriy javobgarlik to'g'risidagi kodeksning 241-moddasiga (Diniy ta'limotdan saboq berish tartibini buzish) asosan tegishli hujjatlar rasmiylashtirilgan.
Shuningdek, holatni o'rganish jarayonida bolalarga muntazam ravishda psixologik va jismoniy tazyiq o'tkazilgani ma'lum bo'lgan. Ularga nisbatan jismoniy kuch ishlatilgani aniqlangan.
“Mazkur holat yuzasidan tergovga qadar tekshiruv olib borilmoqda. Voyaga etmagan bolalarga yetkazilgan tan jarohatlarining og'irligini aniqlash maqsadida sud-tibbiy ekspertizasi tayinlangan. Tekshiruv natijalariga ko'ra qonuniy qaror qabul qilinadi. Barcha holatlar aniqlanguniga qadar bolalar Toshkent shahar IIBBning Voyaga yetmaganlarga ijtimoiy-huquqiy yordam ko'rsatish markaziga joylashtirilib, ularga psixologik va tibbiy yordam ko'rsatilmoqda”, deyiladi xabarda.
Avvalroq Davlat xavfsizlik xizmati Surxondaryo viloyati bo'yicha boshqarmasi va ichki ishlar organlari xamkorligida 14 may kuni o'tkazilgan tezkor tadbir davomida voyaga yetmagan qizlarga noqonuniy ravishda diniy ta'lim berib kelgan fuqaro aniqlangandi. Shuningdek, Dxx voyaga yetmaganlarga noqonuniy diniy ta'lim bergan fuqaroni ushlagandi. Hamda Farg'onada voyaga yetmaganlarga noqonuniy diniy ta'lim berganlar ushlangani xabar qilingan.